Gebruik antibiotika só verstandig | Landbou
Dr. Maryke Henton
Antibiotikaweerstandigheid is 'n wêreldwye vraagstuk. FOTO: JOHAN NORVAL
Hoe kan ek die gebruik van antibiotika verminder en verseker dat weerstand teen antibiotika nie ontwikkel nie? Ál meer beroepe word gedoen om die gebruik van antibiotika te verminder.
Die doel is nie 'n verbod nie, maar om versigtig met die gebruik daarvan om te gaan. Sodoende sal die doeltreffendheid van die middels verleng word, en sal daar aan die residu-regulasies (opspoorbaarheid van antibiotika in vleis, organe en melk ná toediening daarvan) voldoen word. Sommige ontleders voorspel dat antibiotika slegs vir 'n eeu doeltreffend gaan wees.
Bakterieë en die selle in ons liggaam is dieselfde op grond van die manier waarop hulle vermeerder. Hulle verdubbel in grootte en verdeel dan in twee ewe groot helftes. Hulle dra ook hul genetiese materiaal in DNS. Bakterieë dra egter dikwels ook 'n plasmied, wat 'n klein ekstra sirkel van DNS is. Die plasmied én die normale gene dra antibiotikaweerstandbiedende gene.